सेंसेक्स में 351 अंकों की तेजी, निफ्टी 19,778 के स्तर पर बंद हुआ
मिलेजुले ग्लोबल संकेत के बीच शेयर बाजार में आज यानी बुधवार (26 जुलाई) को तेजी देखने को मिल रही है। सेंसेक्स करीब 300 अंक चढ़कर 66,650 के करीब कारोबार कर रहा है। वहीं निफ्टी में करीब 70 अंकों की तेजी है। Sensex rises by more than 300 points, Nifty also reaches 19750 level
शेयर बाजार में आज यानी बुधवार (26 जुलाई) को तेजी देखने को मिली। सेंसेक्स 351 अंक चढ़कर 66,707 के स्तर पर बंद हुआ। वहीं निफ्टी में 98 अंकों की तेजी रही। ये 19,778 के स्तर पर बंद हुआ। वहीं जून तिमाही के रिजल्ट के बाद PNB का शेयर 4.17% चढ़ा है।
सेंसेक्स के 30 शेयरों में से 19 में तेजी और 11 में गिरावट रही। NSE पर ज्यादातर सेक्टोरल इंडेक्स हरे निशान में कारोबार कर रहे हैं। सबसे ज्यादा 1.50% की तेजी पीएसयू बैंक इंडेक्स में रही। रियल्टी और FMCG भी 1% से ज्यादा चढ़े। ऑटो और कंज्यूमर ड्यूरेबल्स में मामूली गिरावट रही। ऑटो 0.01% और कंज्यूमर ड्यूरेबल्स 0.31% गिरकर बंद हुआ।
यथार्थ हॉस्पिटल का IPO आज ओपन हुआ
यथार्थ हॉस्पिटल एंड ट्रॉमा केयर सर्विसेज लिमिटेड का IPO पब्लिक सब्सक्रिप्शन के लिए आज ओपन हो गया है। रिटेल निवेशक इस इनिशियल पब्लिक ऑफरिंग के लिए 28 जून तक बोली लगा सकेंगे। 7 अगस्त को बॉम्बे स्टॉक एक्सचेंज (BSE) और नेशनल स्टॉक एक्सचेंज (NSE) पर कंपनी के शेयर लिस्ट होंगे। इस IPO के जरिए कंपनी 490 करोड़ रुपए जुटाना चाहती है।
रिजल्ट के बाद PNB का शेयर 4.17% उछला
पंजाब नेशनल बैंक यानी पीएनबी का मुनाफा अप्रैल-जून तिमाही में चार गुना होकर 1,255 करोड़ रुपए पर पहुंच गया है। डूबे कर्ज में कमी और ब्याज आय बढ़ने से बैंक का मुनाफा बढ़ा है। इससे पिछले वित्त वर्ष की समान तिमाही में बैंक ने 308 करोड़ रुपए का शुद्ध लाभ कमाया था। रिजल्ट के बाद पीएनबी का शेयर 4.17% बढ़कर 63.21 रुपए पर बंद हुआ।
अजमेरा रियल्टी का मुनाफा 82% बढ़ा
अजमेरा रियल्टी का मुनाफा जून तिमाही में 82% बढ़कर 21.1 करोड़ रुपए पर पहुंच गया है। एक साल पहले की समान तिमाही में कंपनी को 12 करोड़ का मुनाफा हुआ था। वहीं आय 52.3 करोड़ रुपए से बढ़कर 116.1 करोड़ रुपए हो गई है। EBITDA 15.5 करोड़ रुपए से बढ़कर 37.3 करोड़ रुपए हो गया है। इसका शेयर 3.83% बढ़कर 382.30 रुपए पर बंद हुआ।
कल सेंसेक्स 29 अंक गिरकर 66,355 के स्तर पर बंद हुआ था
शेयर बाजार में मंगलवार (25 जुलाई) को फ्लैट कारोबार देखने को मिला था। सेंसेक्स 29 अंक गिरकर 66,355 के स्तर पर बंद हुआ। वहीं निफ्टी में सिर्फ 8 अंक की तेजी रही, ये 19,680 के स्तर पर बंद हुआ। सेंसेक्स के 30 शेयरों में से 16 में तेजी और 14 में गिरावट रही।
